Papersnake/gushiwen huggingface dataset:
远游十首
韩元吉（宋代）

紫皇宴琼台，凤舞鸾且歌。
翠鬟两仙发，倚歌奏云和。
秀色炯双璧，晴云滟秋波。
曲终顾我笑，奈此人间何。
赠以白玉环，绸缪期匪他。
次淮上寄乐寅
刘应陛（清代）

朝发朗陵途，羁心杪秋积。北风吹五两，淮流澹将夕。

明霞上远水，寒树带行客。故人望何处，西南几峰碧。
登西樵山
梁汴（明代）

层峦叠叠拂流霞，步上名峰石径斜。沾袂飞泉千点雪，媚人沿涧四时花。

山腰岚锁云根笋，灶底烟烹铁鼎茶。指点平原天地阔，傍林茅屋几人家。
题招提院静照堂
陆伸（宋代）

闲房增缔构，宴坐隔嚣埃。屋木不加饰，庭花时自开。

虚明殊止水，寂绝等寒灰。斋外无馀事，欣逢高士来。
晓醒追思夜来句四首
白玉蟾（宋代）

竹林如洗静娟娟，雪意犹酣晓色鲜。
云缠山腰腰带缓，雨沾水面面花圆。
林太守元和招游凤林乐丘
佘翔（明代）

相逢半隐逸，太守醉称翁。中散情多放，荣期乐未穷。

溪毛蘋藻绿，山果荔枝红。把酒听新瀑，长松日暮风。
夜句三首
苏泂（宋代）

儿女咿嘤斑竹床，蜩螗六月沸如汤。
登楼谁问牛郎事，只看银河意已凉。
庚戌之秋敌逼都城闻雁有感二首 其一
胡直（明代）

鸿雁翩翩向海边，来从北蓟自燕然。有无天上催飞将，曾否山前缚左贤。
道中读孚若题壁有感用其韵
刘克庄（宋代）

淮雪江风裂面寒，往来万里一征鞍。
三千客谩曾弹铗，十九人谁肯捧盘。
自古英才多顿挫，只今世运尚艰难。
空馀败壁龙蛇字，黄鹄高飞不复还。
和周宰书林
陈宓（宋代）

霏微三日雨如秋，膏泽东南数百州。
万物油然生意足，不知还解报君不。
夜深
韩偓（唐代）

恻恻轻寒翦翦风，小梅飘雪杏花红。
夜深斜搭秋千索，楼阁朦胧烟雨中。
别黄端微
王令（宋代）

沧江无纤鳞，太岳无低岑。
凤凰遗其卵，意欲留清音。
昂昂卧虎遗，已有吞牛心。
吴山山虽高，满路红棘林。
不如早西来，草堂松竹深。
夏至日天子有事于方丘小臣太学斋居作
皇甫汸（明代）

凤甸方丘峙，龙舆大驾来。赤斿承烈日，碧殿净氛埃。

天上帷城承，云中幔屋开。喜瞻周祀典，忝窃汉英材。

暑谢唐文避，薰应虞舜催。明禋宣室里，徙倚泮宫隈。

缯燎光仍焰，咸池舞更回。自非留滞客，徒怆失趋陪。
初年乐城馆中卧疾怀归作
孟浩然（唐代）

异县天隅僻，孤帆海畔过。往来乡信断，留滞客情多。

腊月闻雷震，东风感岁和。蛰虫惊户穴，巢鹊眄庭柯。

徒对芳尊酒，其如伏枕何。归屿理舟楫，江海正无波。
癸丑九月，六十自慨四首 其四
张之纯（清代）

偶逐风尘作宦游，皖山皖水几春秋。感时凭吊忠宣墓，乘醉狂吟太白楼。

才纵不高曾倚马，性原喜静等浮鸥。素旗飘飐归来后，怕看增添海屋筹。
七月初九夜坐西轩雨止月出不胜清绝
释德洪（宋代）

夜雨止还作，小轩清有馀。暴寒吹客梦，残响滴阶除。

明灭青灯在，帘栊璧月孤。故山归未得，千里漫平芜。
睡觉
陆游（宋代）

白日悠悠喜意平，梦中历历觉魂清。
觉时不落晨鸡後，静待天窗一点明。
自鄞江东泛舟至黄山桥度岭游白云寺
释文珦（宋代）

望望白云居，崔嵬在碧虚。
水穷方度岭，石峻不容车。
旧爱松萝顶，重来笋蕨余。
却怜清绝景，无地着吟庐。
立春前二日下茶洋
许天锡（明代）

客路侵残岁，归心胜急湍。寒风吹落日，健橹下层滩。

石过鼋鼍走，山来剑戟攒。华堂荐松韭，能得预春盘。
湖上杂咏 其五
邹浩（宋代）

滨湖一一敞雕栏，自是黄尘不汝閒。今日舒眉宁易得，未应轻作剡溪还。
颐轩诗六首
黄庭坚（宋代）

知足是灵龟，无厌乃朵颐。
虚心万物表，寒暑自四时。
陪师厚游百花洲盘礴范文正祠下道羊昙哭谢安
黄庭坚（宋代）

在昔实方枘，成功见圆机。
九原尚友心，白首要同归。
暮归
白居易（唐代）

不觉百年半，何曾一日闲。朝随烛影出，暮趁鼓声还。

瓮里非无酒，墙头亦有山。归来长困卧，早晚得开颜。
过中山视故人赵参议时废疾者十二年矣 其一
王世贞（明代）

满庭黄叶满床尘，总为人疏鸟雀亲。与说病身应莫恨，何人不是半残人。
听夜雨寄卢纶
李端（唐代）

暮雨萧条过凤城，霏霏飒飒重还轻。

闻君此夜东林宿，听得荷池几番声。
三洲十景 其四 沧洲樵隐
佘翔（明代）

东海涌三洲，负薪堪自老。吾生澹荡人，更欲搴瑶草。
送外兄方卿公美赴广东宪十绝
黄公度（宋代）

十里红旗拥使星，一杯绿蚁话长亭。
明朝车马各南北，谁唱阳关且细听。
次牧《翁六月七日迎河东君于云间喜而有述》诗
陆贻典（明代）

红莲白苧美人家，跨凤乘鸾事岂赊。锦绣好裁双粲枕，珍珠须缀五云车。

敢夸神女凌秋水，欲笑灵妃待晓霞。桃李从今莫教发，杏媒新有柳如花。
杂咏下 荠
洪适（宋代）

犯寒青匝野，信手各盈襜。不与草争长，听教荼比甘。
灵岩感怀
卢刚（宋代）

摩挲石刻拜方兴，误国从初恨老秦。
十六州归仍遗虏，百馀年事语谁人。
出师表在今如始，堕泪碑存旧似新。
江水江花岂终极，风光一任转青春。
送都谏夏子阳使琉球
冯奕垣（明代）

朝趋簪笔谒长杨，夕捧天书到越裳。万里星槎劳汉使，百年王越奉商常。

中原山色随行旆，远岛蛮烟迥画墙。知是波涛炎海静，一天明月照归航。
得三七侄书说湖山佳趣因以书中语成四韵
吴芾（宋代）

今日家书到，从头说故丘。
园林增茂密，池馆愈清幽。
嫩竹已千个，新莲仅万头。
欲归归未得，长是梦中游。
后池新柳
祖无择（宋代）

客来莫怪寡心情，俗吏喧曄不喜听。
多感后池杨柳眼，一回相对一回青。
赠墨士翁彦卿
方逢辰（宋代）

一团烟里蓄明光，做出棱棱竹样刚。
语汝好寻台阁主，直将劲节扫豺狼。
诉衷情（五之三）
王安石（宋代）

茫然不肯住林间。有处即追攀。将他死语图度，怎得离真丹。

浆水价，匹如闲。也须还。何如直截，踢倒军持，赢取沩山。
洗药源
鲁宗道（宋代）

采得千年药，临流净洗藏。
至今源里水，犹带旧时香。
偈颂一百二十三首
释崇岳（宋代）

今朝十五，升堂直举。
全主全宾，灯笼露柱。
不是佛，不是祖。
剔起两茎眉，三更日卓午。
送程给事知越州
熊本（宋代）

龙节颁新命，鸾台辍侍臣。诏开都督府，寄重老成人。

四纪文章伯，三朝富贵身。指麾清剧部，谈笑动殊邻。

丽正裁书久，承明厌直频。银黄乡路昼，襦裤属城春。

冠盖倾吴会，旌旗照海濒。溪藤閒得句，雪舫夜留宾。

梦想依青琐，风流喜紫莼。
胡邦衡生日以诗送北苑八銙日注二瓶
周必大（宋代）

贺客称觞满冠霞，悬知酒渴正思茶。
尚书八饼分闽焙，主簿双瓶拣越芽。
妙手合调金鼎铉，清风稳到玉皇家。
明年敕使宣台馈，莫忘幽人赋叶嘉。
许天游见过
白玉蟾（宋代）

蝉外西风风外叶，雁边落日日边云。
诗仙世界无疆场，一片青山共子分。
九日三首 其三
苏辙（宋代）

幼子淮西客，双壶思老人。远来经颔淡，细酌喜清醇。

饮罢遥怜汝，归来早及春。南斋昔未有，馀似旧时贫。
妾薄命
吴斌（明代）

大罗天中散花女，一点尘心坠凡土。花颜夺尽天上春，举世蛾眉焉足数。

生来祗在深闺中，珠帘翠幕藏春风。清心无瑕皎白玉，月娥星女遥相同。

汉家君王自明哲，独选芳容与贞节。龙舆忽上鼎湖云，雀台空望漳河月。

苍梧凌空湘水寒，泪痕洒遍金琅玕。一身憔悴不能立，香消玉减凋云鬟。

自怜薄命谁为主，仰视云霄澹无语。何时重返蕊珠宫，还散天花作香雨。
补亡诗六首 其二 白华
束皙（魏晋）

白华朱萼，被于幽薄。粲粲门子，如磨如错。终晨三省，匪惰其恪。

白华绛趺，在陵之陬。倩倩士子，涅而不渝。竭诚尽敬，亹亹忘劬。

白华玄足，在丘之曲。堂堂处子，无营无欲。鲜侔晨葩，莫之黠辱。
九月十一夜雨中读吴梦与诗书以示之
赵蕃（宋代）

疾风吹雨过江干，老屋阙床无处乾。
切切冷蛩深撼壁，累累饥鼠下窥箪。
枕衾屡抚眼难著，灯火重呼诗细看。
谩说为官犹我似，念君怀抱若何宽。
崇化寺三首
张耒（宋代）

楼殿沉沉锁夜烟，秋灯一点佛龛前。
梧桐叶上三更雨，亦有愁人独自眠。
菩萨蛮（西湖曲）
王氏（宋代）

横湖十顷琉璃碧。画桥百步通南北。沙暖睡鸳鸯。春风花草香。

南来撑小艇。割破楼台影。四面望青山。浑如蓬莱南。
重阳后一日亲友会饮于沧洲以初九未成旬重阳即此辰探韵得初未二字 其二
程公许（宋代）

风露澹秋容，汀洲肃秋气。吾庐倚高寒，游目周品汇。

既空买山资，恨欠除堂费。醪觞漾篱菊，浅酌殊有味。

蜜饵杂园蔬，何妨食之既。兴酣一凭眺，情感匆累忾。

裔夷恃天骄，边关犹鼎沸。杀气缠惨澹，将材乏沈毅。

吁嗟楚芡荒，遑恤顷筐暨。腐儒拙料事，积忧漫如猬。

伊昔贤哲人，用智奔流未。驷隙讵容追，蚁溃可不畏。

索裘已较晚，寒机密经纬。
闻鹧鸪
尤侗（清代）

鹧鸪声里夕阳西，陌上征人首尽低。
遍地关山行不得，为谁辛苦尽情啼？
大泉洞
蒋之奇（宋代）

涓涓石含泉，扁舟过其下。大旱日望尔，神功一飞洒。
迄今八载，其妇以旧箑缴还，复索新箑，并迄书前诗。适淑芳重来，再回前韵，并书以赐之
苏履吉（清代）

似我浮云万里随，玉关重止喜齐眉。贤愚未必钟情异，贵贱端看守分宜。

夜雨酣呤新得句，秋风珍惜旧题诗。莫言官与民相隔，君实犹教妇女知。
湖州贡焙新茶
张文规（唐代）

凤辇寻春半醉回，仙娥进水御帘开。
牡丹花笑金钿动，传奏吴兴紫笋来。
梅花村
罗素月（明代）

麻姑仙窟鲍姑山，凤子翻飞远峤还。玉女峰头人冷笑，杜兰香去嫁人间。
虞美人（夜泊庐山）
徐似道（宋代）

风紧浪淘生。蛟吼龟鸣。家人睡着怕人惊。只有一翁扪虱坐，依约三更。
雪又打残灯。欲暗还明。有谁知我此时情。独对梅花倾一盏，还又诗成。
满江红（渔舟）
王质（宋代）

莽莽云平，都不辨、近山远水。尽徘徊、尚留波面，未归湾尾。浪猛深深鸥抱稳，波寒缩缩鱼沈底。恐狂风、颠雨岸多摧，舟难舣。

船篷重，拖不起。蓑衣湿，森如洗。想杖头未足，杯中无计。渔网吹翻无把捉，钓竿冻断成抛弃。到高歌、风静月明时，谁如你。
次前韵言怀
陈造（宋代）

庄叟所愿龟曳泥，正平止从屠沽儿。了知声利昏酣者，一一痴骨包妍皮。

江湖我虽吏隐去，仰视二子终愧之。逝将归种二顷秫，又欲深凿六亩池。

目寄飞鸿百念息，付渠夸世与钓奇。山翁溪友结三益，长年直钩时一持。

灌园之隙课阿买，分题细和陶翁诗。
瑞龙吟（寿吴丞相·寿词）
陈允平（宋代）

双溪墅。重见种玉锄云，采花研露。遥知绿野芳浓，锦堂燕子，迎门共舞。

近前语。还问去年山馆，旧经行处。西风鸿水边上，惊千里苑，梅英乍吐。

几度月昏霜晓，望驰天北，驿传湘渚。冷艳暗香春寒，划地清苦。看看翠幄，青子江头路。才收尽、蛮烟瘴雨，初回轻暑。便忆南园趣。唤人况有，多情杜宇。此计非迟暮。都付与、和羹功成归去。海榴院落，长逢重午。
十二时偈
释德洪（宋代）

吾活计，无可观。但日日，长一般。夜半子，困如死。被虱咬，动脚指。

鸡鸣丑，粥鱼吼。忙繫裙，寻袜纽。平旦寅，忽欠伸。两眉棱，重千斤。

日出卯，自搅炒。眼诵经，口相拗。食时辰，齿生津。输肚皮，亏口唇。

禺中巳，眼前事。看见亲，说不似。日南午，衣自补。忽穿针，全体露。

日昳未，方破睡。洗开面，摸着鼻。晡时申，最天真。

顺便喜，逆便瞋。日入酉，壁挂口。镜中空，日中斗。黄昏戍，作用密。

眼开阖，乌崒律。人定亥，说便会。法身眠，无被盖。坐成丛，行作队。

活鱍鱍，无障碍。若动着，赤肉艾。本无一事可营为，大家相聚吃茎菜。
石桥道中三首 其一
卢襄（宋代）

牛羊日晚下烟坡，病眼看花手自摩。千里家乡曾梦到，一年风自最春多。

樽前有酒须相觅，眼底无愁可奈何。王事虽劳吾敢惮，犹胜乘雪下蓬婆。
好事近 赋庭下新开梨花
王恽（元代）

轩锁碧玲珑，好雨初晴三月。放出暖烟迟日，醉风檐香雪。一尊吟远洗妆看，玉笛笑吹裂。留待夜深庭院，伴素娥清绝。
赠罗雪崖樵青
文天祥（宋代）

萧萧山下人，闭门衣裘单。
春心动溪谷，晓起扪松看。
和张钦夫望月词
杨万里（宋代）

玉虫晕以贯虹兮学林之颠，阒其宵兮圣贤毕参于前。

心超兮千载，忽乎纳自牖兮光寒而静娟。吾兴视兮何祥，望舒推毂兮辚大圜。

生两仪兮虚白，饰万物兮清妍。彼何居兮轃兹，挈一规兮破幽偏。

代天兮宣精，㧖欹兮恶盈。似道兮日损，缩于一晦弦兮，万斯年而求伸。

宅天下兮至晦，镜天下兮至明。烛吾心中之月兮，贯地纬而洞天经。

吾奉月兮周旋，月踵吾兮后先。夫君寄我兮三章，招月而与寓目兮，炯笔势之翩翩。

想他日之独立兮，过庭而侍侧。谁其耳剽于玉振兮，惟此月知其然。

月不予留兮，予亦咏而归。歌三终兮谢明月，何夕复惠然兮临我于亭乎而。
偈颂一百零三首 其二十六
释月涧（宋代）

九十日内，山河大地一布袋。九十日外，是圣是凡无挂碍。

朝南岳，暮天台。饭钱即且置，还我草鞋钱来。
圣上闵雨，遍祷未应，下诏避殿减膳，感叹赋
杨万里（宋代）

夏旱焚如复入秋，圣皇避殿减琼羞。
数峰北峙云垂合，一阵西风雨又休。
逐日望霓穿却眼，何时倒海作奔流。
诸贤袖有为霖手，不泻天瓢洗主忧。
被执归故里
张煌言（明代）

苏卿仗汉节，十九岁华迁；管宁客辽东，亦阅十九年。

还朝千古事，归国一身全。予独生不辰，家国两荒烟；

飘零近廿载，仰止愧前贤！岂意避秦人，翻作楚囚怜！

蒙头来故里，城郭尚依然；彷佛丁令威，魂归华表巅。

有腼此面目，难为父老言；智者哀我辱，愚者笑我顽。

或有贤达士，谓此胜锦旋。人生七尺躯，百岁宁复延！

所贵一寸丹，可与金石坚。求仁而得仁，抑又何怨焉！
笔阵
李刘（宋代）

鼓舞先声自管城，细听鏖战了无声。
看来亦异常蛇势，扫退词场万马兵。
边塘树
许恕（明代）

边塘树，从来生在边塘路。千船万船百尺牵，潮去潮来几朝暮。

树身截如刀锯痕，半身刻镂半身存。生成亦蒙雨露泽，枝叶丛茂烦深根。

可怜托身不得地，销尽凌云浩然气。深林自有栋梁材，废质宜为人所弃。
偶书四首
胡宏（宋代）

道抱阴阳妙，天行日月长。
花开千种丽，叶下一般黄。
秋怀
陆游（宋代）

寓世久成赘，忘家生若浮。
安能三太息，惟有四宜休。
屋壤无全堵，船轻每信流。
鸱夷幸无恙，赖尔可消忧。
宋丈示及红梅腊梅借韵两诗辄复和呈以发一笑 其二
朱熹（宋代）

风雪催残腊，南枝一夜空。谁知荒草里，却有暗香同。

质莹轻黄外，芳滕浅绛中。不遭岑寂侣，何以媚孤丛。
句 其五
翁定（宋代）

雨馀便涉岭，风定稳行船。
赋得东美人临潭水二十韵
广润（明代）

窈窕东邻媛，明妆绿水洲。有怀殊缱绻，无梦独夷犹。

泛瑟来湘浦，为云下楚丘。洛妃娇自倚，汉女愧同游。

靥辅宜嫣笑，丰神洵好逑。钗沉将化雀，佩响欲惊鸥。

练渚霞裾耀，兰皋路屟幽。莲花矜并蒂，罗袜诧分钩。

彳亍凌波怯，低回照面羞。却怜潭上影，还似镜中愁。

写黛双颦翠，横波并作秋。翻疑身不定，转觉意相投。

濯发莼丝乱，牵情带荇柔。素书鱼断绝，红怨叶沉浮。

物候纷摇落，津途漫阻修。君心宁比汜，妾命宛如沤。

珠浦谁当合，龙渊孰与俦？烟帆劳倚望，江杵倍离忧。

落雁青峰外，疏灯古渡头。断肠人不见，日暮水空流。
失调名
佚名（宋代）

绿草茸茸媚柳芳。
画梅
牛谅（元代）

梨花云底路参差，折得春风玉一枝。
南雪未消江月晓，欲从何处寄相思。
赵凡夫游太学太学师为赵丈汝师其父少参公凡夫之王父佥宪公同年也 其二
王世贞（明代）

桥门霜色凛峥嵘，朴教犹存圣世名。何事书生纷负笈，几人千载遇阳城。
城楼望水
刘敞（宋代）

远水全无地，高城略近天。龙吟忽半见，虹饮竞相鲜。

鱼鳖争乘渚，儿童狭济川。秋风只昨日，物意已萧然。
俞公岩
陈抟（宋代）

万事若在手，百年聊称情。
他时南岳去，记得此岩名。
洗耳泉
欧必元（明代）

兹池何日辟，洗耳浪传名。不遇巢由辈，安知泉水清。
族兄东城亲家鹤峰狱中赐顾同宿二夜感作
杨继盛（明代）

寒灯高照影参差，樽酒长吟慰梦思。十载交游仍倚玉，百年骨梦更相知。

追谈云雨如前日，品第亲朋异昔时。明月不嫌草榻冷，徘徊照我去迟迟。
书院杂咏 岩桂
王十朋（宋代）

岩桂何时种，遥闻月窟香。君家似燕窦，会见五枝芳。
偈十二首
释文准（宋代）

大道纵横，触事现成。
云开日出，水绿山青。
好事近（南都寄历下人）
晁补之（宋代）

丝管闹南湖，湖上醉游时晚。独看小桥官柳，泪无言偷满。

坐中谁唱解愁辞，红妆劝金盏。物是奈人非是，负东风心眼。
冒雪马上作
宋祁（宋代）

大雪浃天畿，晨骖望禁扉。
二仪连皓气，万物共清辉。
楼迥标银阙，台寒压粉围。
瑞花真有意，偏著入朝衣。
颂古四十首 其十一
释守珣（宋代）

倚灶为灵自不灵，灵踪断处一堆尘。野老不来敲祭鼓，打正因邪别是春。
奉和恩赐乐游园宴应制
苏颋（唐代）

乐游光地选，酺饮庆天从。座密千官盛，场开百戏容。

绿塍际山尽，缇幕倚云重。下上花齐发，周回柳遍浓。

夺晴纷剑履，喧听杂歌钟。日晚衔恩散，尧人并可封。
题船子和尚图
赵蕃（宋代）

纵有丝纶不暇施，痴鱼吞月自惊疑。
旁观莫作风波想，比著人间未是危。
释老六言十首
刘克庄（宋代）

吾尝评石鼎诗，盖出一手所为。
若使弥明能道，唐朝有两退之。
奉使巡检两京路种果树事毕入秦因咏
郑审（唐代）

圣德周天壤，韶华满帝畿。九重承涣汗，千里树芳菲。

陕塞馀阴薄，关河旧色微。发生和气动，封植众心归。

春露条应弱，秋霜果定肥。影移行子盖，香扑使臣衣。

入径迷驰道，分行接禁闱。何当扈仙跸，攀折奉恩辉。
和赵可大四绝 其一 僧舍雨中
王十朋（宋代）

僧居岑寂异官居，索句搜肠撚断须。那更雨中思底事，梦魂归到种山隅。
庚子元旦
毓朗（清代）

青帝昨日回未回，入间喜气动如雷。人知岁岁传元日，我喜如如苏旧荄。

旭日渐生墙角草，东风行放树头梅。年来更觉天机活，转识浮生众妙该。
寄江州赵倅季茂二首时过溧阳舟中正遇顺风张
岳珂（宋代）

庾公楼上凭栏时，一片归云费梦思。
乡国情怀应念我，江山风月定分谁。
青衫休为墓陵湿，紫气先寻牛渚期。
好是初秋藕花候，蛾眉尊酒正相宜。
讳辩
韩愈（唐代）

愈与李贺书，劝贺举进士。贺举进士有名，与贺争名者毁之，曰贺父名晋肃，贺不举进士为是，劝之举者为非。听者不察也，和而唱之，同然一辞。皇甫湜曰：“若不明白，子与贺且得罪。”愈曰：“然。”

律曰：“二名不偏讳。”释之者曰：“谓若言‘征’不称‘在’，言‘在’不称‘征’是也。”律曰：“不讳嫌名。”释之者曰：“谓若‘禹’与‘雨’、‘丘’与‘蓲’之类是也。”今贺父名晋肃，贺举进士，为犯二名律乎？为犯嫌名律乎？父名晋肃，子不得举进士，若父名仁，子不得为人乎？夫讳始于何时？作法制以教天下者，非周公孔子欤？周公作诗不讳，孔子不偏讳二名，《春秋》不讥不讳嫌名，康王钊之孙，实为昭王。曾参之父名晳，曾子不讳昔。周之时有骐期，汉之时有杜度，此其子宜如何讳？将讳其嫌遂讳其姓乎？将不讳其嫌者乎？汉讳武帝名彻为通，不闻又讳车辙之辙为某字也；讳吕后名雉为野鸡，不闻又讳治天下之治为某字也。今上章及诏，不闻讳浒、势、秉、机也。惟宦官宫妾，乃不敢言谕及机，以为触犯。士君子言语行事，宜何所法守也？今考之于经，质之于律，稽之以国家之典，贺举进士为可邪？为不可邪？

凡事父母，得如曾参，可以无讥矣；作人得如周公孔子，亦可以止矣。今世之士，不务行曾参周公孔子之行，而讳亲之名，则务胜于曾参周公孔子，亦见其惑也。夫周公孔子曾参卒不可胜，胜周公孔子曾参，乃比于宦者宫妾，则是宦者宫妾之孝于其亲，贤于周公孔子曾参者邪？
出潼关
吴融（唐代）

重门随地险，一径入天开。华岳眼前尽，黄河脚底来。

飞轩何满路，丹陛正求才。独我疏慵质，飘然又此回。
杂咏四首 其一
王安石（宋代）

故畦抛汝水，新垄寄钟山。为问扬州月，何时照我还。
挽故知容州朝请陶公五首
罗一龙（宋代）

剖竹估符墨未乾，先生雅意只青山。
潇然纸帐梅花梦，不到清香画戟间。
送袁司理归天台 其三
周紫芝（宋代）

妙哉揭阳君，文起八代衰。平生诵公文，手自不停披。

只今老眼暗，刮膜无金篦。天台有巨刻，君其为致之。
题真空阁
李熙辅（宋代）

栝苍山上云，山好云亦好。可怜山下僧，看云不知老。
友人病痁
刘克庄（宋代）

昔闻诗可驱痁疾，今日诗人疾自婴。
势似边兵鏖未解，根同野草划还生。
能蠲热障惟山色，解洗烦襟只涧声。
溪友祝君如虎健，督僧栽种课奴耕。
次韵杜安行嘉陵春日书事十首
郭印（宋代）

良友何年会，书来细作行。
柏寒知岁晚，花落笑春忙。
从宦愆行乐，休心得坐忘。
神炉丹已就，一粒待君尝。
自笑二绝 其二
唐庚（宋代）

平生所学尽虚谈，为吏文书百不谙。唤作参军真漫浪，军中底事更须参。
与韩抚干大伦八首
袁燮（宋代）

故国由来重世臣，芬芳累叶镇如新。
中兴第一功臣裔，卓荦如君信有人。
次韵元亢和邦师喜其归自钱塘
周紫芝（宋代）

道人青眼为君开，前度刘郎今又来。白雨饱催湖上句，红妆谁把醉时杯。

篱边采菊山千叠，渡口呼船溪九回。便恐横翔到蓬阁，试寻林下小徘徊。
戏答俞清老道人寒夜三首
黄庭坚（宋代）

索索叶自雨，月寒遥夜阑。
马嘶车铎鸣，群动不遑安。
有人梦超俗，去发脱儒冠。
平明视清镜，正尔良独难。
题南浦万乘寺瀑布
曾丰（宋代）

缅止银崖泻玉泉，似乎有以使之然。
素虹挟雨斜抢地，澄练披风倒倚天。
山不曾分青自断，月犹未落白相连。
掬清咽冷吾能事，老不禁多凛欲颠。
喜余仲杨陪枢掾俞公芳催兵海道岁晚远归
叶颙（元代）

羽檄催军岁晚归，海南消息定何如。腰边虽少封侯印，囊底应多荡寇书。

越水闽山牵旧梦，蛮烟瘴雨袭轻车。短衣匹马男儿事，莫恋丘园月下锄。
奉答张彦辅解嘲
朱熹（宋代）

康俗遗居万叠山，高垂铁锁讵容攀。青鞋布袜非公事，古木寒泉要我闲。
寄崔帅卿
洪咨夔（宋代）

归鸿只影宿汀洲，梦绕芦花不奈愁。
颍谷杯羹无日遗，翳桑橐奈有时酬。
功名旷世来斯受，议论惊人合则留。
此事大关天下望，殷勤为报古杨州。
与白范论诗
张昱（元代）

白家少傅诸孙在，坐语都忘日晷移。不用入吴求季札，有如过晋得钟仪。

高情欲共游丝远，倦迹犹嫌过鸟迟。莫道古今风雅异，总于衰晚始相知。
和教授诗 其二
韩淲（宋代）

暑天常欲踏层冰，未雨低垂气不胜。田里三农那可旱，闾阎万灶信如烹。
观子美病中作，嗟叹不足，因次韵
苏轼（宋代）

百尺长松涧下摧，知君此意为谁来。
霜枝半折孤根出，尚有狂风急雨催。
岁饥郡行岩卹过余杭呈辛县尹
胡仲弓（宋代）

山城丰货集，富庶如丰年。
市有醉人卧，野无饿莩眠。
天目会深秀，余不流清妍。
山花堕酒琖，水鸟上渔船。
禄薄吏如隐，心閒令欲由。
人言风土美，我羡长官贤。
何须论赤望，此地称华颠。
保大五年元岁大雪同太弟景遂汪王景逖齐王…登楼赋
李璟（五代）

珠帘高卷莫轻遮，往往相逢隔岁华。
春气昨宵飘律管，东风今岁放梅花。
素姿好把芳姿掩，落势还同舞势斜。
坐有宾朋尊有酒，可怜清味属侬家。
倾杯乐 黄雀
李符（清代）

刺袜无巢。披绵有信，啁啾惯隐秋荻。摆丫乍熟，乱跃瘦影，早啄残红粒。

江枫未落张罗遍，怕碎霜消息。脂瓶比滑，更染取、似酒鹅儿颜色。

米汁调蒸候火，蔗胎微糁，下箸疑无骨。记屐响柴门，烹鲜约社，有山翁溪客。

摘橘梯边，采菱缸外，为尔移吟席。结蓬荜。惟愿住、蒋村南北。
晚上聚仙坛
张穆（明代）

天邈群真剩石坛，香回岩壑满幽兰。闻歌不见落山日，久恋明霞归路寒。
楚公鹰
范令闻（宋代）

与鹰写真惟楚公，与公作歌惟老杜。
画托此歌以不朽，至今人诵抟空句。
相传妙画旧通灵，乌鹊不敢巢庭树。
饥未饱肉资远击，凛然戴角乃□顾。
枯枝绝笔半已讹，飞鸟脱字无缘补。
好事能来一赏音，不必移之在缣素。
八月九日晨步至鹤林寺遇一上人
周孚（宋代）

踽踽身何向，飘飘意自佳。流年感秋燕，幽兴续晨鸦。

朱墨终年累，江山著处家。寒泉无用汲，吾病不禁茶。
读叶子元诗题其后
叶适（宋代）

心闲误比游丝转，境胜空疑浊焰流。
我亦输君闻早觉，醉吟都与句中收。
论词九绝句示杜煦汪全泰两丈 其六
姚燮（清代）

碧山一剪眉，暗夺女郎秀。何如杨柳枝，迎风舞长袖。
宫词一百首
岳珂（宋代）

乐府仙韶奏九成，披香别殿瑞烟凝。
紫云不待传新曲，春在瑶台第一层。
出塞
杨炯（唐代）

塞外欲纷纭，雌雄犹未分。明堂占气色，华盖辨星文。

二月河魁将，三千太乙军。丈夫皆有志，会见立功勋。
送袁休庵通政 其十
屈大均（明代）

犀角先尝四月红，青黄相杂未冰融。留君少住看全熟，夏至千林火齐同。
点绛唇
周必大（宋代）

醉上兰舟，羡他沙暖鸳鸯睡。月波金碎。愁海深无底。

太守新词，解释无穷意。高歌起。浮云间事。浑付烟中翠。
别天童则悟禅师送至太白岭留赠
俞明震（清代）

真意久寥落，空山觉汝贤。世情真说梦，高处但悲天。

恋恋辞清梵，行行感逝川。何当谢尘网，相对共忘年。
元叟
释绍昙（宋代）

搆得先天那一机，脸中字脚没星儿。
直从千圣头边坐，不许儿孙取次知。
丁未仲夏赏月
孙介（宋代）

诗成二十年，今夜月重圆。两姓包三乐，同寮庆十全。

笑谈谐素愿，宾主谢高天。莫逆无劳约，俱祈得永延。
阻雪
吴伟业（清代）

关山虽胜路难堪，才上征鞍又解骖。
十丈黄尘千尺雪，可知俱不似江南。
小雨四首 其一
刘敞（宋代）

微风载云起，好雨与风俱。暝色经时合，凉声入夜疏。

炎蒸暂洒埽，天事有驱除。倦客倚危枕，明灯照旧书。
辛卯正月二日蝶轩蚤作
舒岳祥（宋代）

鸦背闪晴天，轻明紫翠烟。
年将人老大，形志影周旋。
鸟语催晨枕，梅花照夜编。
池塘春草句，此意有谁传。
同贡甫贺钱子飞兄弟
刘敞（宋代）

盛德淳熙耀，丰规振后昆。降心徕俊杰，前席问黎元。

嘉会真千载，休声聚一门。象贤俱秀出，济美并鸿鶱。

性复朱绳直，书曾玉露繁。十年森气象，江海豁词源。

心伏惊诸老，名闻动至尊。深严亲赐策，渊默静临轩。

明白朝廷制，丹青教化原。屡闻呼万岁，争诵累千言。

宜有非常遇，谁嫌不次恩。官仪推粉署，地望逼星垣。

令闻人人得，风流善善存。春华照棠树，高韵溢篪埙。

义辱交游接，欢心抃笑烦。空惭一枝小，当谢北溟鲲。
涧底松·有松百尺大十围
白居易（唐代）

有松百尺大十围，
生在涧底寒且卑。
涧深山险人路绝，
老死不逢工度之。
天子明堂欠梁木，
此求彼有两不知。
谁喻苍苍造物意，
但与之材不与地。
金张世禄原宪贫，
牛衣寒贱貂蝉贵。
貂蝉与牛衣，
高下虽有殊。
高者未必贤，
下者未必愚。
君不见沉沉海底生珊瑚。
历历天上种白榆。
代赋后苑赏花钓鱼
宋祁（宋代）

黄屋宸襟豫，灵琨苑制雄。
钧天回帝所，太液近唐中。
瑞旭摇卿霭，丹葩杂绀丛。
王鱼多在藻，君鹄镇迎弓。
式宴晞阳露，徒歌属大风。
此时慈惠洽，共乐夏渠丰。
送许芳洲
曹义（明代）

送君归老出神州，缓辔东风控紫骝。客路云连吴苑树，夕阳人在浙江舟。

一尊绿酒金台别，三径黄花槜李秋。想得到时多雅趣，无边春意在芳洲。
每日念佛忏悔发愿文
释遵式（宋代）

我今称念阿弥陀，真实功德佛名号。
惟愿慈悲垂摄受，证知忏悔及所愿。
我昔所造诸恶业，皆由无始贪嗔痴。
从身□意之所生，一切我今皆忏悔。
愿我临欲命终时，尽除一切诸障碍。
面见彼佛阿弥陀，即得往生安乐刹。
彼佛众会咸清净，我时于胜连华生。
亲见如来无量光，现前授我菩提记。
蒙彼如来授记已，化身无数百俱胝。
知力广大遍十方，普利一切众生界。
句 其二十三
钱惟演（宋代）

置酒军中乐，闻笳塞上情。
山栖
释文珦（宋代）

十载栖山楹，影不入州县。
地偏交易绝，心閒体逾健。
脱粟无宿储，坏衣多断线。
人皆为吾忧，吾乐未尝变。
上下岩壑间，幽赏不知倦。
一一全天真，断断非饰缘。
西峰炼金客，邂逅时相见。
谈笑辄忘形，殊亦谐素愿。
古者贤达人，道或在贫贱。
往躅良可循，维以谨缱绻。
烛影摇红·天桂飞香
吴文英（宋代）

天桂飞香，御花簇座千秋宴。笑从王母摘仙桃，琼醴双金盏。掌上龙珠照眼。映萝图、星晖海润。浮槎远到，水浅蓬莱，秋明河汉。宝月将弦，晚钩斜挂西帘卷。未须十日便中秋，争看清光满。净洗红尘障面。贺朝霖、催班正殿。喜回天上，紫府开筵，瑶池宣劝。
借书
徐畹芝（清代）

玉剪堂前万卷储，一编许读乐何如。浮生愿向书丛老，不惜将身化蠹鱼。
奉和幸韦嗣立山庄应制
苏颋（唐代）

摐金寒野霁，步玉晓山幽。帝幄期松子，臣庐访葛侯。

百工征往梦，七圣扈来游。斗柄乘时转，台阶捧日留。

树重岩籁合，泉迸水光浮。石径喧朝履，璜溪拥钓舟。

恩如犯星夜，欢拟济河秋。不学尧年隐，空令傲许由。
罗敷媚 朱酉君司马招集西郊冯氏园看海棠
龚鼎孳（清代）

今年又向花间醉，薄病深春。火齐才匀。恰是盈盈十五身。

青苔过雨风帘定，天判芳辰。莺燕休嗔。白首看花更几人。
秋将穫水行田中不复留因窾塍通沟引水过堂下小儿以芒苇作车其上昼夜决决不休戏书
程俱（宋代）

水行山原溉平畴，时当断壶穫且收。功成则退逝不留，去彼畎遂来清沟。

测之深咫浅可杯，循除㶁㶁环一丘。堆沙累石隘厥流，势激滟滪吞黄牛。

谁持机缄设中洲，折芒断苇驾两辀。置之不汨亦不浮，六辐眩转无时休。

推行作止莫可诹，孰居无事供其求。迫而后动真无尤，眩转自彼非吾谋。

屈伸臂顷一万周，我无欣厌何名忧。

孰能观身与此侔，众假合集成坚柔。沈轻燥湿交相仇，逝川洄洑更春秋。

滔滔南北东西游，死生壮老休王囚。形骸流运我则不，物境万变何其幽。
九日怀智上人
李昱（明代）

九日今朝是，相期亦未能。簪花怜病客，把酒忆高僧。

河雨舟难买，山云槛屡凭。裁诗坐草阁，极目尽渔罾。
相如驷马桥
王绂（明代）

相如辞赋拟风骚，浪迹临邛逸气飘。犊鼻岂应亲涤器，驷车直欲预题桥。

才名当世黄金重，志愿凌云碧汉遥。富贵如何才满意，白头吟里恨偏饶。
沅江杂述二首 其二
俞安期（明代）

平明逢绝浦，幽晦气萧萧。青浪吹花涌，玄云作叶飘。

傍林愁啸鬼，刺水惧潜妖。近午欣看日，羁魂始自招。
万年欢（硕人生日）
程大昌（宋代）

富寿康宁，要三般齐足，方是有福。献个新词，不是越夸搀祝。七十古稀今独。花钗底、髻云堆绿。那堪更、眼力过人，彩丝穿透珠曲。

星辰履阶庭玉。对这般景趣，乐胜笙筑。更愿孙枝衮衮，诜诜续续。解把诗书勤读。新丹桂、会生旧竹。十年外、又颂生朝，恁时别换腔局。
姜侯携酒过资寿寺中
傅汝舟（明代）

三年不到娱溪上，千里相逢沧海间。入寺杯盘留夜月，出城车马动秋山。

松阴密傍星河转，鹤影低随灯火还。野客明时甘老去，劝君青鬓莫投閒。
度梅岭
张衍懿（清代）

拔起危峰万仞雄，势临百粤控南中。人从丹壁千盘上，路入青天一箭通。

古碣尚留唐相迹，荒祠谁祀越王功。只今四海梯航日，早见征车度晓风。
咏史诗。鸿门
胡曾（唐代）

项籍鹰扬六合晨，鸿门开宴贺亡秦。

樽前若取谋臣计，岂作阴陵失路人。
吴传朋游丝帖歌
刘子翚（宋代）

园清无瑕二三月，时见游丝转空阔。
谁人写此一段奇，著纸春风吹不脱。
纷纭纠结疑非书，安得龙蛇如许癯。
神纵政喜索不断，老眼只愁看若无。
定知苗裔出飞白，古人妙处君潜得。
勿轻漠漠一缕浮，力道可罣千钧石。
睠予弟兄情不忘，轴之远寄悠然堂。
谢公遗髯凛若活，卫后落鬓摇人光。
翻思长安夜飞盖，醉哦声落南山外。
乱离契阔三十秋，笔意与人俱老大。
政成著脚明河津，外家风流今绝伦。
文章固自有机杼，戏事岂足劳心神。
解缆凌云快晴
程公许（宋代）

淫雨三月赊，点篷今夕止。
萧晨企璇汉，微云散霞绮。
鸭绿澹不波，软翠净如洗。
吾行及端月，余寒未云已。
何以写幽情，无多佳句子。
题尉迟将军新庙
高适（唐代）

周室既板荡，贼臣立婴儿。将军独激昂，誓欲酬恩私。

孤城日无援，高节终可悲。家国共沦亡，精魂空在斯。

沉沉积冤气，寂寂无人知。良牧怀深仁，与君建明祠。

父子俱血食，轩车每逶迤。我来荐蘋蘩，感叹兴此词。

晨光上阶闼，杀气翻旌旗。明明幽冥理，至诚信莫欺。

唯夫二千石，多庆方自兹。
七月二十六日
孔平仲（宋代）

蕲州小簟琴光枕，学馆无人日午时。睡去沈酣本避暑，梦回展转却添疲。

倏忽云雷出天意，清凉风雨报秋思。世间此味宜无比，只说羲皇已自卑。
人日同懋章步入仁寿庵
谢元汴（明代）

春柔草木善，吾意眷松寒。值此芳菲日，空歌道路难。

悠哉黄面士，烟雪历川峦。寄食青龙宅，乐天得所安。
杂诗
王赞（魏晋）

朔风动秋草，边马有归心。
胡宁久分析，靡靡忽至今。
王事离我志，殊隔过商参。
昔往鸧鹒鸣，今来蟋蟀吟。
人情怀旧乡，客鸟思故林。
师涓久不奏，谁能宣我心。
冬日承屈四会凤山见过别后柬寄
陈恭尹（清代）

短褐苍凉曝早暄，北风吹叶满平原。素丝忽望干旄色，白发空平负郭门。

一顾骅骝增壮气，片时酬酢奉高言。珠江浈水无多路，雪里邮诗敢惮烦。
早过漆林渡，寄万巨
李白（唐代）

西经大蓝山，南来漆林渡。水色倒空青，林烟横积素。

漏流昔吞翕，沓浪竞奔注。潭落天上星，龙开水中雾。

峣岩注公栅，突兀陈焦墓。岭峭纷上干，川明屡回顾。

因思万夫子，解渴同琼树。何日睹清光，相欢咏佳句。
游七星岩
陈琏（明代）

五岭炎蒸地，宜人惟桂林。江流绿罗带，山列紫琼簪。

矧兹星岩胜，近在漓水浔。松桧自萧瑟，石洞生幽阴。

使君天上来，览胜思登临。冠盖集群彦，迤逦度高岑。

使节驻玄关，尽日穷幽寻。稍已骋遐目，遂兹舒郁襟。

乾坤正纳纳，岁月去骎骎。行乐当及时，有酒宜共斟。

俯仰百年内，何人知此心。
太常引·绿衣持节拥亭亭
许有孚（元代）

绿衣持节拥亭亭。玉立万娉娉。一见寸心倾。任诗画、无声有声。新篁摇葆，苍梧张盖，山色入帘青。云淡午风轻。看树影、西窗又横。
新植海石榴
柳宗元（唐代）

弱植不盈尺，远意驻蓬赢。
月寒空阶曙，幽梦彩云生。
粪壤擢珠树，莓苔插琼英。
芳根閟颜色，徂岁为谁荣。
花心动（竞渡）
史浩（宋代）

迟日轻阴，雨初收，花枝湿红犹滴。玉镫绣鞯，才得新晴，柳岸往来如织。画楼几处珠帘卷，风光遍、神仙瑶席。萃佳景，分明管领，一陂澄碧。

忽见波涛D878激。苍烟际、双龙起为京力敌。桂楫拨云，鼍鼓轰雷，竞夺锦标千尺。恁时彩舰虹桥畔，舂容引、宝觥霞液。兴浓处，笙歌又还竟夕。
小孤山
刘敦元（清代）

仙子凌波去，天风生暮寒。片云留太古，孤月在层峦。

幡影石坛静，涛声大泽宽。不知前路近，五老隔江看。
黔归忆上真院月窗玉丹二羽士并示其弟子
何大成（明代）

踏遍三湖五岭春，归来还剩一闲身。舍旁亦有无尘地，竹𧚯松枯换主人。
种湖比邻相劳
吴与弼（明代）

结伴归时正快哉，娟娟新月照吟怀。慇勤更辱邻舟问，何日重过故里来。
礼光状元塔
释居简（宋代）

江湖行脚后，洋屿吃拳初。死路从头活，生涯尽底除。

纤毫无著实，万口错传虚。金锁今犹暖，同心愧瞎驴。
送王天粹登第归
周行己（宋代）

王氏青箱学，名家千里驹。朝廷求士急，吾子应时须。

上第人皆有，高才世久虚。别君谁暖眼，书信莫令疏。
艮岳百咏 太素庵
李质（唐代）

结草铺茅不用华，白云深处列仙家。萧骚风雨千竿竹，翠叶浓阴衬碧霞。
诗偈 其五十二
庞蕴（唐代）

穷厮煎，饿厮吵，父子不同途，大家相脱卯。万顷湘江洗不清，无生曲调何时了。
新丰路逢故人
白居易（唐代）

尘土长路晚，风烟废宫秋。相逢立马语，尽日此桥头。

知君不得意，郁郁来西游。惆怅新丰店，何人识马周。
醉时歌
朱骏声（清代）

人生百岁亦草草，安得黄金鍊丹早。闭门兀兀空著书，不饮那知酒杯好。

昔有刘伯伦，死便埋我全其真。后来谁续《酒德颂》，我识世间无酒人。

春风二月开桃花，绯绯一树蒸红霞。芝田种秫酿新熟，高兴肯让麻姑家。

醉后看天大如斗，左手击鲜，右手击缶。行乐安能千万年，倏忽浮云变苍狗。

我悲东园公，山人劝酒依青松。一朝为汉出山去，功成胡不归山中。

我爱李青莲，长安市上白日眠。《清平乐》章带醉赋，归来捉月沧海边。

古人已往今人来，天地自筑糟丘台。不能读破书万卷，何当鲸饮倾千杯。

吁嗟乎！人间日月车轮驰，蓬莱仙人不可知。酒星堕地酒泉竭，丹砂亦有驻颜时。
和伯严留题·青松社
易顺鼎（清代）

天地何清夷，我歌君和之。大雪闭皋壤，将子傥能来。
古诗三首 其三
郑思肖（宋代）

苍苍碧玉盘，乌兔东西跳。一气母群儿，各弄性情妙。

雷动蛰龙飞，天老哀猿吊。俯首问洪濛，万古一长啸。
秋日白莲
邓肃（宋代）

竹外玻璃十顷宽，水芝高下刻琅玕。
冷香翦翦秋风动，孤艳琅琅晓月寒。
康乐气豪犹出社，易之韵俗更谁看。
笑谈今日亲姑射，太华高吟不数韩。
廉子祐归省金陵且就秋试作三绝句赠别 其二
张翥（元代）

陌上吹衣柳絮风，凭君莫放酒杯空。归舟总是伤情处，一路残山剩水中。
题汪水云诗卷 其七
刘师复（宋代）

小小船斋阚碧流，水仙招我下湖游。箫声袅袅歌声合，桂子香中十里秋。
才元思如涌泉愈和愈好晨兴遣骑扣门披衣疾读
张元干（宋代）

阳和生发验葭灰，但见江梅欠蜡梅。
风味向人忘冷落，岁寒乘月重徘徊。
从来对酒遭花恼，何独题诗被雨催。
公子唾珠无限思，更看铁画写离堆。
公孙述
陈造（宋代）

东来温诏枉丁宁，隆少忠谋肯汝聆。
不待宾胪延马援，始知西帝偶人形。
去岁道巴陵登岳阳楼以望洞庭真天下之壮观也因诵孟浩然气蒸云梦泽波撼岳阳城之句追 其六
李纲（宋代）

西风木叶脱，洞庭水层波。蘋芷满洲渚，有怀忧思多。

眇眇帝子愁，欲降山之阿。兰蒸奠桂酒，浩唱闻九歌。
闺怨二首
赵蕃（宋代）

维南有佳人，实秉绝代色。
幼闻妾妇道，不肯倾人国。
幽居今过时，行媒迥无迹。
世方求冶容，孰能知妇德。
承议郎王东起挽辞二首
晁说之（宋代）

三十年来梦，王郎歌哭情。
桂亭看躍马，蒿里望铭旌。
废相存亡托，孤儿内外并。
休论书数万，色色负平生。
水调歌头（凯歌上刘恭父）
张孝祥（宋代）

猩鬼啸篁竹，玉帐夜分弓。少年荆楚剑客，突骑锦襜红。千里风飞雷厉，四棱星流彗扫，萧斧剉春葱。谈笑青油幕，日奏捷书同。

诗书帅，黄阁老，黑头公。家传鸿宝秘略，小试不言功。闻道玺书频下，看即沙堤归去，帷幄且从容。君王自神武，一举朔庭空。
丽泽堂纪事与同志共勉之
邹期桢（明代）

万古弦歌地，良朋快盍簪。交从淡处久，义向静中参。

风煖鸟声悦，晴熏草色酣。吾徒名教乐，雅不在双柑。
虎岩纪游
孙应凤（宋代）

月出山越高，云行月益忙。
树影遍空白，疎星避月光。
总非往者遍，不从意内量。
聪晨此一进，境界因久忘。
深坐庭露淹，山僧促回廊。
鼓钟奏天乐，经行重山堂。
暮楫动朝梵，初日升屋梁。
佛心光遍日，林晖洞八方。
细雨霏日中，飞烟青逐黄。
出门绕山迳，两道夹修篁。
茗根千百个，却於山隈藏。
径深遍奇巘，云与戴云望。
因之曳竹杖，集伴凌高冈。
他年记此际，风花带天香。
偈颂二十首
释如珙（宋代）

人心到老不知休，心若休时万事休。
水上葫芦捺得住，始信桥流水不流。
次韵强常州见寄
周紫芝（宋代）

门前冠佩眼中稀，家在西湖水绕扉。每对凤姿羞羽翼，更因鱼目得珠玑。

身闲聊伴苍官语，诗瘦空惭笨伯肥。别后清言应亹亹，不知谈麈为谁挥。
和赵子舆龙州吏隐堂
司马光（宋代）

四望逶迤万叠山，微通云栈落尘寰。
谁知吏道自可隐，未必仙家有此闲。
酒熟何人能共醉，诗成无事复相关。
浮生适意即为乐，安用腰金鼎鼐间。
致爽轩四首 其二
米芾（宋代）

北固轻绡外，西山淡素中。一天烟雨好，未独爱霜空。
秋日杂咏十首 其八
李光（宋代）

老去忘情不厌闲，酒杯诗轴最相关。篱边知是重阳近，萸实微红菊蕊斑。
哭容倅舅氏二首
刘克庄（宋代）

老赴容州辟，移书劝不回。
客迎萧寺哭，丧附海舟来。
瘴雨铭旌暗，空山梵磬哀。
未知坟上柏，此去几时栽。
悼范丞相 其一
邹浩（宋代）

钟铭勋业今何在，土偶形容尚俨然。惟有老僧心不改，慇勤歌呗作三年。
送君庸
黄庭坚（宋代）

北风吹雨薄寒生，人与蜡梅相照明。
恨君草草渡江去，重约归时五凤笙。
玄都观李尊师
喻凫（唐代）

藓帻翠髯公，存思古观空。晓坛柽叶露，晴圃柳花风。

寿已将椿并，棋难见局终。何当与高鹤，飞去海光中。
澹岩六韵奉呈逊叔侍郎兼寄惠照禅老
潘正夫（宋代）

祝融之南近湘滨，地出天开戡翠珉。
金阙不关尘世路，丹葩争发洞宫春。
迟留杖履寻真惯，怅望烟苏入梦频。
弈罢空怀烂柯客，云深多失避秦人。
高悬石栈仙风迥，静对岩扉濯色新。
借问时翁与禅伯，如何导往许为邻。
熊御史卓墓感述
李梦阳（明代）

幽幽山下江，峨峨山上松。累累松下墓，瑟瑟松上风。

慨昔与君游，并游京华中。峨冠省台内，鸣銮趋步同。

中更叹莫偕，永逝当何逢。绝弦巳易惨，挂剑今谁从。

驾舟乱回洋，展墓临高崇。浮云骇南流，顾望摧我衷。

德音既长巳，情感胡由通。秪馀泣麟意，悲歌伤命穷。
幽兰 其一
祁寯藻（清代）

空山四无人，知有幽兰花。花开不可见，香气清且嘉。

飞流下危磴，时有横风遮。香久亦不闻，山深愁路赊。

众草何青青，吐艳明朝霞。如何咫尺间，渺若天一涯。

援琴坐白石，日暮三叹嗟。
赠从弟三首 其二
孙蕡（明代）

青阳播林麓，百卉生光妍。如何空谷资，尚尔霜霰缠。

守节抱苦贞，岂不幽且寒。由来松柏性，羞学桃李颜。
踏莎偶成三首
舒岳祥（宋代）

坐避窗边瀑，行便石上莎。
清池写癯貌，空谷应悲歌。
暮色东西合，虫声寤寐多。
离愁谁与洗，举斗酌明河。
草堂诗 其八
喻汝砺（宋代）

朝元阁边瑶草芳，惟君之故遥相望。人归后雁关塞阻，思入南凫离梦长。

悬知同心两相忆，剩欲共看千里光。金舆玉辇不复见，肠断华清云树苍。
次前韵再寄二首
陈著（宋代）

谁言沟浍浅，谁言沧溟深。
浅不如世态，深汪如我心。
我心先齿老，不踏章台草。
寄语知心人，故书足自饱。
寄富彦国
苏舜钦（宋代）

自古猾者胡与羌，胡羌相连动朔方。奸谋阴就一朝发，直欲截割吾土疆。

遣使持书至阙下，四方物论如沸汤。天子仄席旰未尝，相君日暮犹庙堂。

彦国感慨请奉使，誓将摧折其锋铓。受诏驱马出都门，都人走观叹且伤。

猾胡闻风已厌伏，聚听大议羞乱常。愿如故约不敢妄，脱甲争献宝玉觞。

旆旌威迟还上国，所至观者如倾江。杖父奔蹶喜出泣，妇女聚语气激昂。

至尊虚怀坐赭床，中人催入见未央。对久赤日下辇道，翠华影转熏风凉。

归来堂上拜寿母，宾车塞破甘泉坊。衣尘未涤又出使，往来绝域如门墙。

已知高贤抱器识，因时与国为辉光。不烦一甲屈万众，以此可见才短长。

彦国本为廊庙器，何祗口舌平强梁。使之当国柄天下，夷狄岂复能猖狂。
失调名
佚名（宋代）

怕到黄昏转凄切。
凄凉犯 重阳后一日，西风毷氉，感旧拈此
潘榕（清代）

流光瞬息。催人老、重阳又过佳节。旧游乐事，登高选胜，尽成陈节。

年来碌历，只赢得霜丝鬓白。甚心情、持螯醉酒，逸兴迥非昔。

真个欢场少，几辈疏狂，几番歌泣。零愁断梦，付苔阶、病蛩衰蝶。

木落砧寒，助秋思、凄清欲绝。尽西风，平芜乱卷乱扫叶。
追和渊明贫士诗七首 其五
刘黻（宋代）

静对松竹枝，一尘无相干。饮酒不至醉，读书匪求官。

畦瘠多种菊，采采亦可餐。衣冠背时样，笔砚同岁寒。

但求圣贤心，肯效儿女颜。纷纷往来者，笑我柴门关。
次韵王巩见寄
苏辙（宋代）

日永官闲自在慵，门前客到未曾通。
怜君避世都门里，劝我忘忧酒盏中。
城下柳阴新过雨，湖边荷叶自翻风。
早须命驾追清赏，大字新诗事事工。
登岳阳楼 其二
赵蕃（宋代）

自昔骚人半此州，不因放逐即淹留。我今毋负仍非客，何事汎然还一游。
放拄杖睡赞
释智遇（宋代）

能所顿忘，佯佯瞌睡。
一息不来，百川鼎沸。
有怀旧隐
宋祁（宋代）

官事未易了，田家胡不归。
烟原射雉乐，春糁养鱼肥。
菜密成岩幄，萝长代石衣。
无为落吾事，坐老故山薇。
赠范君用笔工五首
方回（元代）

画工如山赤墀下，调子之笔丹青匀。
一洗万古空凡马，曹将军外更无人。
逍遥咏
宋太宗（宋代）

南来北去及东西，万物难归一等齐。
倏忽争知兴变易，幽玄恬澹不昏迷。
区分有截无邪见，轨范如空咏好题。
天且岂容私辅德，功成自竖入云梯。
剑门行
孙应时（宋代）

两崖夹道立削铁，涧水悲鸣浅飞雪。
上有石城连天横，剑戟相磨气明灭。
出门下瞰山盘纡，石磴斗落十丈饮。
敌来仰首不得上，百万渠能当一夫。
井蛙未识河山广，分明到此生狂想。
岂知天险乃误人，祸首子阳终衍昶。
渭水秦川指顾中，剑门空复老英雄。
传檄将军真得意，落星愁杀卧龙翁。
世事
宋庠（宋代）

世事悠悠未遽央，虚名真意两相忘。
休夸失马曾归塞，未省牵牛解服箱。
四客高风轻楚汉，五君新咏弃山王。
秋来数有渔樵梦，多在箕峰颍水旁。
句
种放（宋代）

绿萼红葩晚态新，风流如阵战愁人。
秋兴 其二
李因笃（清代）

镇逆城为驿，传邮吏摄防。两河冲市暗，群草漫山黄。

犊挂新耕垒，莺啼古战场。抱关遭所识，曾与赋《东光》。
秋思
陆游（宋代）

十日秋阴满径苔，蓬门那有客敲推。
水边丹叶已如许，篱下黄花犹未开。
空见游僧衡岳去，难逢新雁杜陵来。
溪云一片闲舒卷，恋著渔矶不肯回。
擬古
田锡（宋代）

赫赫英豪士，韩侯令子孙。
千金募死士，博浪报君冤。
国耻尚未雪，骥足俄惊奔。
待搏如猛虎，未耀同朝暾。
霸略师黄石，大计当鸿门。
谈笑定安危，功业遂隆尊。
鸾皇不啄粟，麟麟不驾辕。
将从赤松游，高谢汉皇恩。
一旦君臣中，夺宗物论喧。
片词为密勿，四皓如飞翻。
吴丈又出棣华先生诗卷索题时久晴望雨甚切
费念慈（清代）

一冬苦无雪，赤日照屋檐。忧时愿丰岁，望泽愁穷阎。

颇听老农说，絮语如病痁。汲深井泉浑，突冷米价添。

草桔卖却牛，水涸拾得鲇。东家羊兆卜，西邻鸡骨占。

偶见飞霰集，旋吐骄阳暹。待兹土膏动，所恐良苗歼。

我闻一长叹，忽忽意不忺。故人诵清芬，一卷珍匹缣。

示我乐府吟，敬获先德觇。伤时兼悯俗，大言何炎炎。

情深语多讽，意重律更严。安得輶轩采，用作美疢砭。

昨夜春风来，濛濛雨廉纤。好作三日霖，犹及四野沾。

欢呼满闾巷，作苦勤黎黔。吾侪乐康衢，饮酒亦不嫌。

寒香一万树，开遍东西崦。相约扁舟游，聊复险韵拈。

屐齿判高下，诗心斗叉尖。胸撑汉柏古，口读邾钟钳。

重结山水缘，况有翰墨兼。飘然意独往，已在前村帘。
声声慢
佚名（宋代）

寒应消尽，丽日添长，百花未敢先拆。冷艳幽香，分过溪南春色。调酥旋成素蕊，向碧琼、枝头匀滴。愁肠断，怕韶华三弄，雪映溪侧。
应是酒阑人静，香散处、惟见玉肌冰格。细细疏风，清态为谁脉脉。芳心向人似语，也相怜、风流词客。待宴赏，伴娇娥、和月共摘。
闷书 其一
杨公远（宋代）

转眼才馀五日春，东奔西走废光阴。一泓砚里谋生意，几句诗中写客心。

贯斗冲牛雷焕剑，高山流水伯牙琴。莫将未遇添惆怅，自有名公为赏音。
戏题戎州作余真
黄庭坚（宋代）

前身寒山子，後身黄鲁直。
颇遭俗人恼，思欲入石壁。
卜算子（黄葵，一名侧金盏）
张炎（宋代）

雅淡浅深黄，顾影欹秋雨。碧带犹皱笋指痕，不解擎芳醑。

休唱古阳关，如把相思铸。却忆铜盘露已干，愁在倾心处。
春光好 其七
欧阳炯（唐代）

垂绣幔，掩云屏，思盈盈。双枕珊瑚无限情，翠钗横。

几见纤纤动处，时闻款款娇声。却出锦屏妆面了，理秦筝。
游敬亭山用谪仙韵二首
袁甫（宋代）

事从尘世去，心共白云间。
不作游山计，朝朝饱看山。
仲至早入局有诗次韵因亦自述并谢外日留酌 其二
韩淲（宋代）

持蟹重倾酒一杯，晚钟寒色共徘徊。近年得此于人少，公不招呼我亦来。
苏台
汪元量（宋代）

阖闾门外草如霜，到此踌躇欲断肠。
红阵教成人已去，黄池会断事堪伤。
将雏野鹿衔枯荠，挟子宫乌噪夕阳。
越蠡扁舟漭无所，五湖风浪白茫茫。
秋晚怀归
周密（宋代）

摇落江空雁影沉，楼高愁近怕登临。双溪秋晚碧苕老，三径雨多红叶深。

灯火未忘年少梦，莼鲈偏恼客中心。且寻篱下黄花约，莫倚西风学楚吟。
卜居
陆游（宋代）

南浮七泽吊沉湘，西泝三巴掠夜郎。
自信前缘与人薄，每求宽地寄吾狂。
雪山水作中味，蒙顶茶如正焙香。
傥有把茅端可老，不须辛苦念还乡。
华清宫四首
张祜（唐代）

风树离离月稍明，九天龙气在华清。

宫门深锁无人觉，半夜云中羯鼓声。

天阙沈沈夜未央，碧云仙曲舞霓裳。

一声玉笛向空尽，月满骊山宫漏长。

红树萧萧阁半开，上皇曾幸此宫来。

至今风俗骊山下，村笛犹吹阿滥堆。

水绕宫墙处处声，残红长绿露华清。

武皇一夕梦不觉，十二玉楼空月明。
偈
释中仁（宋代）

九十春光已过半，养花天气正融和。海棠枝上莺声好，道与时流见得么。
会稽咏古
华镇（宋代）

墨妙风流亘古今，等闲陈迹冠山阴。耳闻贞观求真迹，眼见天章照茂林。
和守讷上人五峰见寄之作
郭祥正（宋代）

木杯足蹑浮惊湍，却爱五峰如戏鸾。一锡飞来卓出苍玉髓，又有黄金百镒藏蒲团。

道人得道每如此，倏来忽往非生死。丛林成就八百年，香厨日供三千指。

讷师今亦浮杯徒，问答言词泻秋水。脱去儒冠披坏衣，一生长在名山里。

殷勤笑我骑鲸鱼，诗狂酒怪何时已。七言哦罢欲无言，坐看峰头片云起。
朝中措·西风袅袅落平沙
周权（元代）

西风袅袅落平沙。独树几人家。个里残虹雨阁，那边疏嶂云遮。平洲柿栗满区瓜。芋野路斜斜。牛笛数声归尽，夕阳付与啼鸦。
同吴居安入开善四首·游松庵
刘子翚（宋代）

虚廓附山翔，泉声小庵闭。
斋余恣行遨，剥啄忻屡至。
午阴遇兰芳，夕照坐松吹。
徜徉无所为，聊尽今日意。
爱梅
赵时韶（宋代）

独自敲推到夜深，情知未称惜花心。玉儿已死云英嫁，谁唱梅词伴我吟。
合欢芍药
穆修（宋代）

薰风对坼香心破，浩露双滋粉面新。
油壁车中同载女，菱花鉴里并妆人。
皇英帝子锺遗艳，琬琰宫姬托后身。
谁道独呈芳瑞晚，也胜常调牧丹春。
摸鱼儿
许有孚（元代）

买陂塘旋栽杨柳，平章风月专务。归来温树无人问，但听四窗荷雨。

圆作渚。准拟似、神仙瀛海烟波屿。凭阑独语。笑元亮谋生，秫多菊在，唯识酒中趣。

东华路。朝士从教推许。庙堂议论如吕。而今不说经纶话，只办西城联句。

邻酒醑。更乘兴相从，香鼎兼琴谱。平生考古。已散却黄金，买回清福，倚杖看为圃。
送胡昌世比部转饷辽阳便道归五岭
邓云霄（明代）

夜夜旄头照海天，辽阳杀气镇相缠。枕戈谁念三军苦，转饷俄腾万灶烟。

塞雪近关看破腊，岭梅迎马报新年。相如拥传多光彩，岂羡乘槎到日边。
先公守汝阴尝以诗送都曹路君挂冠东归载乖崖公留其录曹
苏过（宋代）

谁闻鬷蔑言，执手为改容。此道久寂寥，世态日方浓。

昔翁守颍尾，轩裳心已慵。感怀督邮老，独蹑二疏踪。

脱屣太仓粟，归谋田舍舂。浮云悟此理，可必禄万钟。

已矣衡门下，哀哉马鬣封。箕裘付诸子，介胄轻边烽。

坐看一战霸，此言天心从。翁诗墨犹新，我涕交颐胸。

重寻笔砚盟，愧乏好语供。子非终穷者，时节会自逢。
又用韵春雪
陈与义（宋代）

急雪催诗兴未阑，东风肯奈鸟乌寒。
最怜度牖勤勤意，更接飞乌细细看。
连夜抛回三白瑞，及时惊动五辛盘。
袁安久绝千人望，春破还思绮一端。
长沙劝耕 其十
真德秀（宋代）

不教言语太艰深，为要人人可讽吟。把向田间歌几遍，儿童亦识使君心。
和吴公仲庶游海云寺
王霁（宋代）

大帅新谣十五州，残春摸石是遨头。氲氲喜气随民遍，冉冉风光尽日流。

野俗只知观宴赏，主人非独为嬉游。晚回都骑箫鼙引，观稼郊原亦暂留。
宗老堂
吴镒（宋代）

八十郎君类若翁，一门两世寿吾宗。
晴空矫矫归来鹤，冬岭槃晚秀松。
重见堂悬宗老牓，大胜身袭列封侯。
宦游良苦端居乐，小弟输兄冰雪容。
和舍弟送行至密州
孔平仲（宋代）

一览凤凰句，况当鸿雁秋。云山回倦首，烟雨上扁舟。

土俗京东陋，官居学舍幽。蓬莱醉中梦，寻我海边州。
禅人并化主写真求赞
释正觉（宋代）

性成而不立玄微，智诣而难分是非。
天空云澹泞，夜冷月依稀。
蝴蝶梦魂兮春昼飞而齐物，白鸥盟事兮夕阳卧而亡机。
代人听琴二首
赵嘏（唐代）

抱琴花夜不胜春，独奏相思泪满巾。

第五指中心最恨，数声呜咽为何人。

湘娥不葬九疑云，楚水连天坐忆君。

惟有啼乌旧名在，忍教呜咽夜长闻。
雪磴
胡仲弓（宋代）

石磴不可攀，前头有积雪。
安得冰玉人，对此清高节。
九日龟山宴集得身字
欧大任（明代）

家园重九物华新，济胜犹扶病后身。杖舄偶随探菊客，烟霞闲作佩萸人。

开林十笏青莲社，临海千帆白马津。一醉蓝田还此日，不妨鱼鸟更相亲。
题鹤林宫
白玉蟾（宋代）

王邓诸公焉在哉，云屏烟嶂锁苍苔。
大千国土无双客，第一洞天游两回。
太极光阴忘甲子，九霄云气接蓬莱。
桑田海水今如许，劳得朝猿暮鹤哀。
经筵讲退和侍讲焦孟阳韵
倪岳（明代）

庆云流彩日曈曈，经幄重开礼亦隆。师相雁行纡带白，词臣鹄亦拥袍红。

纵横已胜三千字，褒贬先归十二公。却羡伯强真侍讲，每摅忠恳动宸聪。
讲稿公妓饮问政堂有诮予不来者借韵呈司户同
虞俦（宋代）

孤游冷宦叹徒然，安得通神十万钱。
南北阮家何似富，东西施子廻争妍。
歌筵怜我应无分，诗债忧君苦太煎。
却忆金明年少事，春风得意醉群仙。
上方
张耒（宋代）

足蹑青玉磴，跻攀不知劳。
回头瞰木杪，始觉所历高。
孤鸟去灭没，奔溪深怒号。
白日当画梁，青云送微飚。
坐久神虑平，微凉清骨毛。
但警尘垢容，俯仰近赤霄。
古壁有遗字，昔人嗟寂寥。
南风不知暑，古木常萧萧。
木芙蓉
霍总（唐代）

本自江湖远，常开霜露馀。争春候秾李，得水异红蕖。

孤秀曾无偶，当门幸不锄。谁能政摇落，繁彩照阶除。
醉公子 其四 闺情，集唐诗
董元恺（清代）

袅袅城边柳。骀荡郎知否。争取最长条。相思一水遥。

相思杳如梦。莫引西风动。剪蜡泪争流。残灯照卧幽。
江南好 其十 潇湘馆
许英（清代）

斑斑竹，绕舍弄云梢。风度似调瑶瑟韵，雨来疑送楚江潮。

静对读离骚。
次韵答董仙舟之城固令任 其一
曾广钧（清代）

仙气遥临四扇关，鹤书千里报平安。书成铅汞通三易，化学金银诏二难。

皂帽东辽共袍泽，青庐北俗跨瓶鞍。秦中自古宜禾地，为秀双歧慰圣颜。
偈三首
释祖珠（宋代）

机前一句子，用处不留情。
如撞幢子弩，箭箭中红心。
山丹花
王十朋（宋代）

四月相将莫，山丹开始都。真心本来赤，正色自然朱。

百合晚仍俗，石榴繁更粗。谁将仙灶药，花里著工夫。
句
卞震（宋代）

双阙暂随丹诏入，三峰寻与白云归。
酬寂道人
释子淳（宋代）

言前无句拟何伸，妙语玄谈眼里尘。
一邑毗耶金粟众，想应翻笑住山人。
青鸠词
徐照（宋代）

劳劳复劳劳，生人半行客。
今人行古道，古道有行役。
相逢莫等闲，相离易疎隔。
殷勤红杏花，彻宵对芳席。
明年花开人东西，青鸠食花旧处啼。
牧仲见贻方竹杖赋谢
朱载震（清代）

明日别公庐山去，赠我竹杖随行縢。体方节坚色滑净，一条碧行锋棱棱。

侧闻分宁邃岩谷，狼虎部曲蒙茸藤。截致颇难形甚古，大朴不雕囊以缯。

世闻圆柔易为好，直方谁解堪依凭。我老懒拙无一可，舍藏信宜行未能。

大布一领书一簏，漫游得此真良朋。匡君旧识不我弃，招手高峰穿崚嶒。

扶携万仞观天地，大笑齐物无鹍鹏。拜公嘉锡感公意，知己名言永服膺。

何当杖头书岁月，幽寻衡岱嵩华恒。
诸将杂感四首 其二
严允肇（清代）

仙霞烽火照龙山，玉甑金庭弃草间。慷慨孤臣提汉节，指挥诸将出雄关。

蒙茸垒嶂潜师度，鼓角严城振旅还。劳苦西平功第一，江东坐镇羽书闲。
溽暑
苏辙（宋代）

东风吹鼎方然薪，游鱼出没一世人。
随汤上下犹欣欣，不识河汉清凉津。
十年我已不出门，可怜尚寄生死滨。
老知不种功力新，开花结子当有辰。
寒暑一过聊嚬呻，至此有道非有神。
与王仙客互嘲（二人相友善，互以姓相嘲）
甘洽（唐代）

王，计尔应姓田。为你面拨獭，抽却你两边。 ——甘洽

甘，计尔应姓丹。为你头不曲，回脚向上安。 ——仙客
赋得鸡
李商隐（唐代）

稻粱犹足活诸雏，妒敌专场好自娱。
可要五更惊晓梦，不辞风雪为阳乌。
七夕立秋大雨
李符清（清代）

凉飙骑月洗炎氛，并作迎作乞巧文。天上双星尘世雨，阴晴祇隔一层云。
雪后梅边
方岳（宋代）

春风且莫一齐开，留与山翁逐日来。
只恐难将冰雪面，伴渠桃李并尘埃。
同年郑贵温寺丞直华文阁致仕次韵为贺
楼钥（宋代）

先生久矣爱吾庐，绝胜扬雄宅一区。
賸有珠宫来海石，不妨茅屋绕畦蔬。
来书已许寻前诺，同社方将约并驱。
更欲相邀预真率，车公岂可坐间无。
倦游归骑自吴门，寻上封章叩帝阍。
俞旨肆颁旌素节，华文进直示优恩。
渊明妙句群贤和，疏传佳名万古存。
加我数年祈谢事，此心难与俗人论。